Document ID: 31994R0133

NEUVOSTON ASETUS (EY) N:o 133/94,
annettu 24 päivänä tammikuuta 1994,
sokerialan yhteisestä markkinajärjestelystä annetun asetuksen (ETY) N:o 1785/81 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 42 ja 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
asetuksen (ETY) N:o 1785/81(4) 23 artiklassa säädetään, että tämän alan tuotantokiintiöjärjestelmää on sovellettava markkinointivuonna 1993/1994 ja että neuvoston on ennen 1 päivää tammikuuta 1994 vahvistettava erityisesti sokeriin ja isoglukoosiin 1 päivästä heinäkuuta 1994 sovellettava järjestelmä,
nykyisellään sokerialan tuotantojärjestelmä ehkäisee viljeltyjä alueita koskevien äkillisten muutosten uhkaa, ja sen itserahoitusta koskevat säännökset varmistavat sen, että tuottajat ottavat rahoituksellisen vastuun yhteisön tuotannon ylijäämien myymisestä; tämä järjestelmä on näin ollen mahdollista pysyttää voimassa rinnan muiden peltokasvien järjestelmän kanssa,
on suotavaa säätää olemassa olevan sokerintuotantojärjestelmän voimassaolon pidentämisestä uudelleen markkinointivuodeksi 1994/1995 samoin kuin kolmansien maiden raakasokerin Portugaliin tuontia koskevan etuusmenettelyn, yhteisön puhdistusteollisuuden tukijärjestelmien sekä niiden järjestelmien, jotka koskevat luvan antamista kansallisten tukien myöntämiseen Saksassa, Italiassa ja Yhdistyneessä kuningaskunnassa, voimassaolon pidentämisestä,
asetuksen (ETY) N:o 1785/81 23 artiklassa säädetään, että neuvosto antaa ennen 1 päivää tammikuuta 1994 myös inuliinisiirappiin sovellettavan tuotantojärjestelmän; olemassa olevan sokerin ja isoglukoosin tuotantokiintiöjärjestelmän voimassaolon jatkamisesta markkinointivuodeksi 1994/1995 seuraa se, että vastaavanlaista järjestelmää on sovellettava inuliinisiirapin tuotantoon, koska se muutoin isoglukoosin ja nestemäisen sokerin suoraan korvaavana tuotteena kilpailisi suoraan näiden tuotteiden kanssa viimeksi mainituille epätasa-arvoisin edellytyksin; yhteisössä vallitseva sokerin ylijäämätilanne huomioon ottaen mikä tahansa inuliinisiirapin tuotanto siirtäisi väistämättä tietyn sokerimäärän vientiin yksinomaan sokerin ja isoglukoosin tuottajien kustannuksella uhaten siten aiheuttaa vakavia häiriöitä näillä markkinoilla,
kauppajärjestelmän, samoin kuin interventiota, hintoja ja varastointia koskevien järjestelmien, osalta inuliinisiirappiin olisi sovellettava samoja säännöksiä kuin isoglukoosiin näiden kahden tuotteen suuri samankaltaisuus huomioon ottaen,
yhdessä jäsenvaltiossa sijaitsevaa yhtä verraten vanhaa tuotantoyksikköä lukuun ottamatta inuliinisiirapin tuotanto on alkanut vasta hiljattain muissa jäsenvaltioissa; tämän vuoksi olisi tasapuolista myöntää jokaiselle valmistajalle kiintiöt sen mahdollisimman tuoreena ajanjaksona toteuttaman tuotannon perusteella ja asetuksen (ETY) N:o 1785/81 23 artiklan 4 kohdan mukaisesti, nimittäin 1 päivästä heinäkuuta 1992 lukien 30 päivään kesäkuuta 1993 ulottuvana ajanjaksona toteutetun tuotannon perusteella; B-kiintiön osalta olisi viitattava siihen, jota sovelletaan isoglukoosin tuotantoon; taloudellisen tasapuolisuuden vuoksi kiintiöitä vahvistettaessa näyttäisi aiheelliselta ottaa korjaavana tekijänä huomioon kyseisten yritysten 1 päivänä lokakuuta 1992 paikoillaan ollut tekninen tuotantokyky, samalla tavoin kuin on tehty isoglukoosikiintiöitä myönnettäessä,
tämän korjaavan tekijän yhdenmukaistamiseksi yhteisössä olisi mahdollisimman suuressa määrin jätettävä huomiotta sellaiset kiintiöitä hakevien yritysten omaa tuotantokykyään koskevat ilmoitukset, jotka eivät ole täysin perusteltuja; tässä tarkoituksessa olisi määriteltävä tuotantokyvyn käsite viittaamalla maatalouden perustuotteen jalostamiseen inuliinisiirapiksi jatkuvassa ja täydellisessä prosessissa ajanjaksona, joka ulottuu aina maataloustuotteen korjaamisesta sen lopulliseen jalostamiseen, ja
tämän asetuksen täytäntöönpanon on tapahduttava parhain mahdollisin edellytyksin; tämän vuoksi tietyt siirtymäkauden toimenpiteet saattavat osoittautua tarpeellisiksi; kyseiset toimenpiteet on annettava asetuksen (ETY) N:o 1785/81 41 artiklassa säädettyä menettelyä noudattaen,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1785/81 seuraavasti.
1 Lisätään 1 artiklan 1 kohtaan tuote seuraavasti:
TAULUKON PAIKKA
"
2 Lisätään 1 artiklan 2 kohtaan alakohta seuraavasti:
"d) `inuliinisiirapilla` tuotetta, joka on saatu inuliinin tai oligofruktoosien hydrolyysin välittömänä tuloksena ja jonka fruktoosipitoisuus vapaassa muodossa tai sakkaroosina kuivapainosta määritettynä on vähintään 10 prosenttia."
3 Täydennetään 7 artiklan 2 kohta alakohdalla seuraavasti:
"Inuliinisiirapin valmistuksessa käytettävien maatalouden perustuotteiden ostoedellytyksiä säännellään yhteisön perustuotteiden tuottajien ja inuliinisiirapin valmistajien alakohtaisin sopimuksin."
4 Korvataan 9 artiklan 3 kohta seuraavasti:
"3 Tuotantotukia voidaan päättää myöntää 1 artiklan 1 kohdan a, f ja h alakohdassa tarkoitetuille tuotteille ja 1 artiklan 1 kohdan d alakohdassa tarkoitetuille siirapeille, jotka ovat jossain perustamissopimuksen 9 artiklan 2 kohdassa tarkoitetuissa tilanteissa ja joita käytetään tiettyjen kemianteollisuuden tuotteiden valmistuksessa."
5 Korvataan 9 artiklan 4 b kohdan ilmaisu "markkinointivuoden 1993/1994 aikana" ilmaisulla "markkinointivuoden 1994/1995 aikana".
6 Korvataan 9 artiklan 4 c kohdan ilmaisu "markkinointivuonna 1993/1994" ilmaisulla "markkinointivuoden 1994/1995 aikana".
7 Korvataan 12 artiklan 2 kohdan toinen alakohta seuraavasti:
"Samaa menettelyä noudattaen voidaan säätää vähimmäisvaraston pitämisvelvoitetta vastaavasta, 1 artiklan 1 kohdan f ja h alakohdassa tarkoitettuja tuotteita koskevasta velvoitteesta."
8 Korvataan 13 artiklan 1 kohdan ensimmäinen alakohta seuraavasti:
"1 Kaikkia 1 artiklan 1 kohdan a, b, c, d, f, g ja h alakohdassa tarkoitettuja tuotteita yhteisöön tuotaessa tai sieltä vietäessä on esitettävä tuonti- tai vientitodistus, jonka jäsenvaltiot myöntävät hakemuksesta jokaiselle riippumatta siitä, mihin nämä ovat sijoittautuneet yhteisössä."
9 Korvataan 16 artiklan 1 kohta seuraavasti:
"1 Edellä 1 artiklan 1 kohdan a, b, c, d, f, g ja h alakohdassa tarkoitettuja tuotteita tuotaessa peritään maksu."
10 Lisätään 16 artiklaan 6 a kohta seuraavasti:
"6 a. Edellä 1 artiklan 1 kohdan h alakohdassa tarkoitetun tuotteen maksu 100 kilogrammalta kuiva-ainetta vastaa tämän artiklan 6 kohdan mukaisesti vahvistettua maksua kerrottuna kertoimella 1,9."
11 Korvataan 16 a artiklan 1 kohdassa oleva ilmaisu "markkinointivuonna 1993/1994" ilmaisulla "markkinointivuonna 1994/1995".
12 Korvataan 17 artiklan 4 kohdan toinen alakohta seuraavasti:
"Samaa menettelyä noudattaen voidaan 2 kohdassa säädettyä järjestelmää päättää soveltaa kokonaan tai osittain kuhunkin 1 artiklan 1 kohdan d, f, g ja h alakohdassa tarkoitettuun tuotteeseen."
13 Korvataan 18 artiklan 4 kohta seuraavasti:
"4 Tämän artiklan 1 ja 2 kohdan säännöksiä sekä niiden soveltamiseksi annettuja sääntöjä vastaavia 1 artiklan 1 kohdan b, c, d, f, g ja h alakohdassa tarkoitettuja tuotteita koskevia säännöksiä voidaan antaa 41 artiklassa säädettyä menettelyä noudattaen."
14 Korvataan 19 artiklan 2 kohdan ensimmäinen alakohta seuraavasti:
"2 Edellä 1 artiklan 1 kohdan f, g ja h alakohdassa tarkoitettujen tuotteiden viennille sellaisenaan tai liitteessä I tarkoitettuina tavaroina myönnettävästä tuesta voidaan säätää."
15 Korvataan 21 artiklan 2 kohdan ensimmäisen alakohdan ensimmäinen luetelmakohta seuraavasti:
" - tullien kantaminen 1 artiklan 1 kohdan a - d, f, g ja h alakohdassa tarkoitetuilta tuotteilta,"
16 Korvataan 23 artikla seuraavasti:
"23 artikla
1 Jäljempänä olevia 24-32 artiklaa sovelletaan markkinointivuonna 1994/1995.
2 Edellä 1 kohdassa tarkoitettuna ajanjaksona sokerintuotantoyritysten ja isoglukoosintuotantoyritysten A- ja B-kiintiöt ovat samat, jotka ovat olleet voimassa markkinointivuonna 1993/1994, sanotun kuitenkaan rajoittamatta 24 artiklan 2 kohdan ja 25 artiklan soveltamista.
3 Edellä 1 kohdassa tarkoitettuna ajanjaksona kiintiöiden myöntämisessä käytettävät sokerin ja isoglukoosin A- ja B-perustuotantomäärät ovat samat, jotka vahvistetaan tapauksen mukaan 24 artiklan 2 kohdassa tai 24 a artiklan 2 kohdassa.
4 Edellä 1 kohdassa tarkoitettuna ajanjaksona jäsenvaltioiden on myönnettävä 24 b artiklan edellytyksin A-kiintiö ja B-kiintiö alueelleen sijoittautuneille ja mainitut edellytykset täyttäville inuliinisiirapintuotantoyrityksille. Näihin yrityksiin ei sovelleta 24 ja 25 artiklan säännöksiä.
5 Neuvosto antaa ennen 1 päivää tammikuuta 1995 perustamissopimuksen 43 artiklan 2 kohdassa säädettyä menettelyä noudattaen sokerin, isoglukoosin ja inuliinisiirapin tuotantoon 1 päivästä heinäkuuta 1995 sovellettavan järjestelmän."
17 Korvataan 24 artiklan 1 kohdassa olevat vuosiluvut "1992/1993" vuosiluvuilla "1993/1994".
18 Korvataan 24 artiklan 1 a kohdan ilmaisu "markkinointivuosina 1991/1992, 1992/1993 ja 1993/1994" ilmaisulla "markkinointivuosina 1991/1992 - 1994/1995".
19 Korvataan 24 artiklan 3 kohdassa olevat vuosiluvut "1992/1993" vuosiluvuilla "1993/1994".
20 Lisätään 24 b artikla seuraavasti:
"24 b artikla
1 Kunkin inuliinisiirapintuotantoyrityksen A-kiintiö on yhtä suuri kuin sen tuotanto 1 päivästä heinäkuuta 1992 lukien 30 päivään kesäkuuta 1993 ulottuvana ajanjaksona inuliinin hydrolyysiä varten suunnitellussa ja siihen varatussa erityisessä laitoksessa maatalouden perustuotteen vastaanotosta inuliinisiirapin lopulliseen tuottamiseen ulottuvassa täydellisessä ja yhtenäisessä jalostusprosessissa, sanotun kuitenkaan rajoittamatta 3 kohdan soveltamista. Tämän tuotannon toteaa asianomainen jäsenvaltio erikseen vahvistettavin edellytyksin.
2 Kunkin inuliinisiirapin tuotantoyrityksen B-kiintiö on yhtä suuri kuin 23,55 prosenttia sen 1 ja 3 kohdan mukaisesti vahvistetusta A-kiintiöstä.
3 Edellä 1 kohdassa tarkoitettua A-kiintiötä korjataan tarvittaessa siten, että A- ja B-kiintiöiden yhteismäärä ei ole:
- suurempi kuin 85 prosenttia
eikä
- pienempi kuin 65 prosenttia
kuin kyseisen yrityksen 1 päivänä lokakuuta 1992 paikoillaan ollut tekninen tuotantokyky jatkuvaan inuliinisiirapin teolliseen tuotantoon 1 kohdan mukaisesti inuliinin hydrolyysiä varten suunnitellussa ja siihen varatussa erityisessä laitoksessa.
Tämän tuotantokyvyn vahvistaa kyseinen jäsenvaltio ottaen huomioon sata päivää vuodessa kestävänä enimmäistuotantokautena maatalouden perustuotteesta inuliinisiirapiksi päivittäin jalostetun tonnimäärän.
4 Edellä 1 kohdassa tarkoitettua toteamista varten jokaisen inuliinisiirapin valmistajan on 1 päivästä heinäkuuta 1992 ilmoitettava viipymättä sille jäsenvaltiolle, jonka alueelle hänen yrityksensä on sijoittautunut, jokaisesta inuliinin hydrolysointilaitoksesta, jota 1 kohdan mukaisesti käytetään 1 artiklan 2 kohdassa määritellyn tuotteen valmistukseen. Kyseinen jäsenvaltio voi vaatia asianomaiselta valmistajalta mitä tahansa asiaa koskevia lisätietoja.
Jäsenvaltioiden on toteutettava kaikki tarvittavat toimenpiteet kyseisten ilmoitusten todenperäisyyden tarkistamiseksi.
Jäsenvaltion myöntäessä A- ja B-kiintiöt nämä on ilmaistava sokeri/isoglukoosi ekvivalenttina soveltaen kerrointa 1,9 kuiva-aineena todettuun tuotantoon.
Kyseisten jäsenvaltioiden on toimitettava tiedot tällä tavoin myönnetyistä kiintiöistä ja niiden haltijoista komissiolle, joka toimittaa niistä tiedon toisille jäsenvaltioille.
5 Tässä asetuksessa tarkoitetaan:
a) `A-inuliinisiirapilla` kaikkia sokeri/isoglukoosi ekvivalenttina ilmaistuja inuliinisiirappimääriä, jotka tuotetaan tietyn markkinointivuoden aikana kyseisen yrityksen A-kiintiön rajoissa;
b) `B-inuliinisiirapilla` kaikkia sokeri/isoglukoosi ekvivalenttina ilmaistuja inuliinisiirappimääriä, jotka tuotetaan tietyn markkinointivuoden aikana ja jotka ylittävät kyseisen yrityksen A-kiintiön mutta ei sen A- ja B-kiintiöiden yhteismäärää;
c) `C-inuliinisiirapilla` kaikkia sokeri/isoglukoosi ekvivalenttina ilmaistuja inuliinisiirappimääriä, jotka tuotetaan tietyn markkinointivuoden aikana ja jotka joko ylittävät kyseisen yrityksen A- ja B-kiintiöiden yhteismäärän tai jotka tuottaa yritys, jolle kiintiöitä ei ole myönnetty.
6 Tämän artiklan soveltamista koskevat yksityiskohtaiset säännöt ja erityisesti 1 kohdassa tarkoitetut edellytykset annetaan 41 artiklassa säädettyä menettelyä noudattaen."
21 Korvataan 26 artiklan 1 kohta seuraavasti:
"1 C-sokeria, jota ei siirretä 27 artiklan mukaisesti, C-isoglukoosia ja C-inuliinisiirappia ei saa myydä yhteisön sisämarkkinoilla vaan ne on vietävä sellaisinaan ennen kyseisen markkinointivuoden päättymistä seuraavan tammikuun 1 päivää, sanotun kuitenkaan rajoittamatta 2 kohdan soveltamista.
Edellä olevia 8, 9, 18 ja 19 artiklaa ei sovelleta tähän sokeriin eikä 9, 18 ja 19 artiklaa sovelleta tähän isoglukoosiin eikä tähän inuliinisiirappiin."
22 Korvataan 26 artiklan 3 kohdan toinen alakohta seuraavasti:
"Näissä yksityiskohtaisissa säännöissä säädetään erityisesti maksun perimisestä sellaiselta 1 kohdassa tarkoitetulta C-sokerilta, C-isoglukoosilta ja C-inuliinisiirapilta, jonka viemistä sellaisenaan vaaditussa määräajassa ei ole todistettu erikseen vahvistettavana määräpäivänä."
23 Korvataan 28 artiklan 1, 2, 3 ja 4 kohta seuraavasti:
"1 Ennen kunkin markkinointivuoden päättymistä todetaan:
a) A- ja B-sokerin, A- ja B-isoglukoosin sekä A- ja B-inuliinisiirapin ennakoitava määrä, joka on tuotettu meneillään olevan markkinointivuoden lukuun;
b) sokerin, isoglukoosin ja inuliinisiirapin ennakoitava määrä, joka on myyty yhteisön sisäiseen kulutukseen meneillään olevana markkinointivuonna;
c) vietävä ylijäämä, joka saadaan vähentämällä b alakohdassa tarkoitetusta määrästä a alakohdassa tarkoitettu määrä;
d) ennakoitava keskimääräinen tappio tai ennakoitavat keskimääräiset tulot sokeritonnilta meneillään olevana markkinointivuonna toteutettavien vientisitoumusten osalta.
Tämä keskimääräinen tappio tai nämä keskimääräiset tulot vastaavat tukien kokonaismäärän ja maksujen kokonaismäärän erotuksen suhdetta kyseisten vientisitoumusten kokonaistonnimäärään;
e) ennakoitava kokonaistappio tai ennakoitavat kokonaistulot kertomalla c alakohdassa tarkoitettu ylijäämä d alakohdassa tarkoitetulla keskimääräisellä tappiolla tai keskimääräisillä tuloilla.
2 Ennen markkinointivuoden 1994/1995 päättymistä todetaan kasaantuvasti markkinointivuosilta 1991/1992, 1992/1993, 1993/1994 ja 1994/1995:
a) vietävä ylijäämä, joka vahvistetaan toisaalta A- ja B-sokerin, A- ja B-isoglukoosin ja markkinointivuodesta 1994/1995 A- ja B-inuliinisiirapin lopullisen tuotannon ja toisaalta yhteisön sisäiseen kulutukseen myydyn sokerin, isoglukoosin ja markkinointivuodesta 1994/1995 inuliinisiirapin lopullisen määrän perusteella;
b) kyseisten vientisitoumusten kokonaismäärästä johtuva keskimääräinen tappio tai keskimääräiset tulot sokeritonnilta vahvistettuna edellä olevan 1 kohdan d alakohdassa tarkoitettua laskusääntöä noudattaen;
c) kokonaistappio tai kokonaistulot kertomalla a alakohdassa tarkoitettu ylijäämä b alakohdassa tarkoitetulla keskimääräisellä tappiolla tai keskimääräisillä tuloilla;
d) perittyjen perustuotantomaksujen ja B-maksujen yhteismäärä.
Edellä 1 kohdan e alakohdassa tarkoitettua ennakoitavaa kokonaistappiota tai ennakoitavia kokonaistuloja tarkistetaan c ja d alakohdassa tarkoitettujen toteamisten erotuksen perusteella.
3 Kun 1 kohdassa tarkoitettujen toteamisten tuloksena on vielä 2 kohdan mukaisen tarkistuksen jälkeen ennakoitava kokonaistappio, tämä jaetaan meneillään olevan markkinointivuoden lukuun tuotetun A- ja B-sokerin, A- ja B-isoglukoosin ja A- ja B-inuliinisiirapin ennakoitavalla määrällä, sanotun kuitenkaan rajoittamatta 29 artiklan 1 kohdan soveltamista. Tulokseksi saatu määrä on perittävä valmistajilta perustuotantomaksuina näiden A- ja B-sokerin, A- ja B-isoglukoosin ja A- ja B-inuliinisiirapin tuotannosta.
Tämä maksu ei kuitenkaan saa ylittää:
- kyseisen sokerin osalta enimmäismäärää, joka on kaksi prosenttia valkoisen sokerin interventiohinnasta,
- kyseisen kertoimella 1,9 kertomalla sokeri/isoglukoosi ekvivalenttina ilmaistun inuliinisiirapin osalta enimmäismäärää, joka on yhtä suuri kuin valkoiseen sokeriin sovellettava maksu,
- kyseisen isoglukoosin osalta sokerin valmistajien maksettavaksi jäävää perustuotantomaksun osuutta.
4 Kun perustuotantomaksun enimmäistaso ei anna mahdollisuutta kokonaan kattaa 3 kohdan ensimmäisessä alakohdassa tarkoitettua kokonaistappiota, jäännös jaetaan kyseisen markkinointivuoden lukuun tuotetun B-sokerin, B-isoglukoosin ja B-inuliinisiirapin ennakoitavalla määrällä. Tulokseksi saatu määrä on perittävä valmistajilta B-maksuina näiden B-sokerin, B-isoglukoosin ja B-inuliinisiirapin tuotannosta.
Jollei 5 kohdasta muuta johdu, tämä maksu ei saa kuitenkaan ylittää:
- B-sokerin osalta enimmäismäärää, joka on 30 prosenttia valkoisen sokerin interventiohinnasta,
- kertoimella 1,9 kertomalla sokeri/isoglukoosi ekvivalenttina ilmaistun B-inuliinisiirapin osalta enimmäismäärää, joka on yhtä suuri kuin valkoiseen B-sokeriin sovellettava maksu,
- B-isoglukoosin osalta sokerin valmistajien maksettavaksi jäävää B-maksun osuutta."
24 Korvataan 28 a artiklan 2 kohta seuraavasti:
"2 Lisämaksu vahvistetaan jokaiselle sokerintuotantoyritykselle, isoglukoosintuotantoyritykselle ja inuliinisiirapintuotantoyritykselle kertomalla kyseisenä markkinointivuonna yrityksen maksettavaksi kertyneiden tuotantomaksujen kokonaismäärää erikseen määritettävällä kertoimella. Kyseinen kerroin edustaa yhteisölle kyseisenä markkinointivuonna 28 artiklan 1 ja 2 kohtaa soveltaen todetun kokonaistappion sekä sokerin valmistajilta, isoglukoosin valmistajilta ja inuliinisiirapin valmistajilta samana markkinointivuonna perustuotantomaksuina ja B-maksuina saatujen tulojen välistä suhdetta vähennettynä luvulla 1."
25 Lisätään 28 b artikla:
"28 b artikla
1 Inuliinisiirapin valmistajat voivat vaatia kyseisen inuliinisiirapin valmistukseen käytetyn maatalouden perustuotteen myyjiä vastaamaan osasta valmistajilta perittyä perustuotantomaksua, B-maksua ja lisämaksua. Tämä osuus ei saa olla suurempi kuin sokerijuurikkaan viljelijöiden vastuulla kyseisenä markkinointivuonna oleva osuus; osuus on vahvistettava alakohtaisin sopimuksin tai sopimuksin tätä tarkoitusta varten kyseiseksi markkinointivuodeksi toimitetun maatalouden perustuotteen ostohintojen perusteella.
2 Edellä olevan 1 kohdan soveltamista koskevat yksityiskohtaiset säännöt annetaan tarpeen mukaan 41 artiklassa säädettyä menettelyä noudattaen."
26 Korvataan 46 artiklan 1 kohdan, 3 kohdan b alakohdan sekä 5 ja 6 kohdan ilmaisu "markkinointivuonna 1993/1994" ilmaisulla "markkinointivuonna 1994/1995".
27 Korvataan 46 artiklan 7 kohdan ensimmäisessä alakohdassa oleva ilmaisu "markkinointivuosina 1990/1991, 1991/1992, 1992/1993 ja 1993/1994" ilmaisulla "markkinointivuosina 1990/1991- 1994/1995".
28 Korvataan 48 artiklan päivämäärä "30 päivään kesäkuuta 1994" päivämäärällä "30 päivään kesäkuuta 1995".
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1994.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä tammikuuta 1994.

Labels: 3
17
6